СЛУЖБЕНИ ГЛАСНИК

ОПШТИНЕ НОВО ГОРАЖДЕ

|  |  |
| --- | --- |
| Година XIX – број 7 | Четвртак, 07.03.2024. године |

**Начелник**

На основу члана 59. Закона о локалној самоуправи (``Службени Гласник Републике Српске``, број: 97/16, 36/19 и 61/21), члана 56. Статута општине Ново Горажде (``Службени Гласник општине Ново Горажде``, број: 4/15 и 4/17), а у складу са чланом 4. Закључка о мјерама за провођење популационе политике општине Ново Горажде у 2024 годиние („Службени Гласник општине Ново Горажде``, број: ---), Начелник општине Ново Горажде д о н о с и:

**ПРАВИЛНИК**

**о мјерама за провођење популационе политике Општине Ново Горажде**

 **у 2024. години**

**I**

Овим Правилником се прописују начин, услови, критеријуми и поступак за реализацију мјера за провођење популационе политике Општине Ново Горажде, са циљем повећања природног прираштаја становништва на територији Општине Ново Горажде.

**II**

Општина Ново Горажде стимулисаће породице, које живе и које су пријављене на подручју општине, којима је у току 2024. године рођено дијете, брачне парове који природним путем не могу остварити потомство, да то остваре вјештачком оплодњом, брачне парове који имају потребу за пренаталним тестом трудноће као и дјецу која похађају наставу у ЈУ Основној школи ``Вук Караџић`` кроз подручну школу у Копачима и подручно одјељење у Подкозари.

**III**

Права из члана **II** овог Правилника остварују се следећим мјерама:

1. Породица сваког дјетета које је рођено у 2024. години остварује право на исплату износа од 1000,00 КМ.
2. Да се сваком брачном пару који природним путем не може остварити потомство, него вјештачком оплодњом, помогне новчано у износу од 2.000,00 КМ, с тим да породица има пребивалиште на подручју Општине Ново Горажде.
3. Да се ученицима који похађају наставу у ЈУ Основној школи ``Вук Караџић``, подручна школа Копачи и подручно одјељење Подкозара и који не користе други извор финансирања за набавку књига и школске опреме помогне једнократно по 150,00 КМ.
4. Брачни пар који по препоруци љекара мора урадити такозвани пренатални тест, остварује право на субвенцију трошкова пренаталног теста или другог сличног теста фетуса, у висини цијене коштања урађеног теста, а највише у износу од 1.200,00 КМ ако из других извора нису обезбјеђена средства.
5. Да се дјеци која похађају наставу у Основној школи ``Вук Караџић``, подручно одјељење Подкозара, током трајања наставе у 2024. години и то за друго полугодиште школске 2023/24 године и прво полугодиште 2024/2025, на мјесечном нивоу исплаћује 100,00 КМ. Ово право се користи за период док дјеца похађају школу у подручном одјељењу Подкозари.
6. Да се матурантима који су завршили основну школу према закону о основном васпитању и образовању Републике Српске на подручју општине Ново Горажде и матурантима који су завршили средњу школу у складу са законом о средњем образовању и васпитању Републике Српске или по неком другом закону, а да су пријављени на подручју општине Ново Горажде, исплати накнада у износу од 100,00 КМ.

**IV**

Права из чланова II и III овог Правилника остварују се на основу захтјева поднесеног Општинској управи Општине Ново Горажде – Одсјеку за финансије, управљање развојем, привреду и друштвене дјелатности.

Уз захтјев подносилац за средства за рођење дјетета прилаже:

1. Оригинал или овјерену копију извода из матичне књиге рођених за дијете-дјецу,
2. Кућну листу,
3. Копију личне карте мајке дјетета,
4. Обавјештење о пребивалишту за мајку дјетета,
5. Копију текућег рачуна једног родитеља.

*Прилог 1 – Образац захтјева*

Уз захтјев подносилац за средства за вјештачку оплодњу прилаже:

1. Овјерена копија личне карте за оба супружника,
2. Обавјештење о пребивалишту за оба супружника,
3. Медицинску документацију,
4. Копија текућег рачуна једног супружника.

*Прилог 2– Образац захтјева*

Уз захтјев подносилац за средства за пренатални тест прилаже:

 1. Овјерена копија личне карте за оба супружника,

 2. Обавјештење о пребивалишту за оба супружника,

3. Медицинску документацију уз предрачун за трошкове теста издат од стране овлашћеног правног лица које се бави дјелатношћу из области хумане генетике, на име једног од родитеља или доказ о извршеној уплати пренаталног теста,

4. Копија текућег рачуна једног супружника.

*Прилог 3 – Образац захтјева*

Уз захтјев подносилац за средства за ученике:

1. Потврду из школе да ученик похађа наставу у Подручној школи у Копачима или Подручном одјељењу у Подкозари,
2. Кућну листу,
3. Копију личне карте за родитеља/старатеља,
4. Копија текућег рачуна родитеља/старатеља.

*Прилог 4 – Образац захтјева*

Уз захтјев подносилац за средства за ученике који похађају наставу у ЈУ Основној школи ``Вук Караџић``, подручно одјељење Подкозара :

1. Потврду из школе да ученик похађа наставу у Подручном одјељењу у Подкозари,
2. Кућну листу,
3. Копију личне карте за родитеља/старатеља,
4. Копија текућег-рачуна родитеља/старатеља.

*Прилог 5 – Образац захтјева*

Уз Захтјев за исплату средстава матурантима, подносилац прилаже следећу документацију:

1. Потврду из школе да је ученик завршио девети разред основне школе, односно четврти разредсредње школе,
2. Потврду о мјесту пребивалишта ученика,
3. Копију личне карте за родитеља/старатеља,
4. Копија текућег-рачуна родитеља/старатеља.

*Прилог 6 – Образац захтјева*

**V**

О остваривању права из члана III овог Правилника одлучује рјешењем Начелник Општине Ново Горажде, на приједлог Комисије за популациону политику, на основу поднијетог захтјева.

**VI**

Захтјеви за остваривање права из члана III тачка 1., 2. и 3. овог Правилника подносе се у току цијеле године, захтјеви за остваривање права из члана III тачка 4. овог Правилника на почетку школске године и захтјеви за остваривање права из члана III тачка 5. овог Правилника подносе се на почетку календарске године, а по ступању на снагу овога Правилника.

**VII**

Разлог доношења овог Правилника је смањење депопулације становништва Општине Ново Горажде кроз имплементацију мјера експанзивне (пронаталитетне) популационе политике.

**VIII**

Овај Правилник ступа на снагу даном доношења а накнадно ће се објавити у ``Службеном гласнику општине Ново Горажде``.

**Број: 02/1-024-1/24**

**Ново Горажде, 06.03.2024. године**

 **НАЧЕЛНИК**

 **Мила Петковић , с.р**